《揭天谣九首 其四》
明代·周玄

湘人敲鼓迎二真，娃郎苕绾参差尘。东风剪雪绡绿水，半天斜露葡萄春。

竹根沿花铸明月，野坟死草泉幽咽。铜龙玉狗阍重重，东方不高眼穿血。

作者简介：福建闽县人，字微之。与黄玄皆出林鸿门下，称二玄。永乐中以文学征，授礼部员外郎。尝挟书数千卷，居长乐高柄家，读书十年，卒业尽弃其书，谓已尽在腹中。为闽中十才子之一。有《宜秋集》。